Елисавета Багряна
Тежък час

chitanka.info

Един след друг се нижат дните —

един от друг все по-безлюдни, —

и все по-ниско на везните

натегва черното им блюдо.

Понякога, но все по-рядко,

проблесне лъч, небето синьо

се отрази в морето гладко

и загори като светиня —

далече — прежната надежда.

Но то е миг, и дваж по-черна

над тебе вечерта се свежда,

и по-горчива и безмерна

невярата те обладава.

И ти замахваш и прокуждаш

дори и спомена тогава,

и всички вече са ти чужди,

                дори и братът,

                и сестрата…

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.